In-Nerazzurro Newsletter ta' kull xahar mill-Inter Club Malta Marzu 2020 F'din il-ħarġa… L-Editorjal ta' Antonello Mill-kalendarju ta' l-Inter Club Malta Giorgio Muggiani - Il-Bniedem li bis-saħħa tiegħu nisejħu Interisti minn Mario Formosa Holt Leġġendi Nerazzurri - Carlo Muraro minn Lawrence Cutajar Kull ritratt għandu storja L-Istaġun Interista 2019/20 L-Editorjal ta' Antonello Mill-aħħar li tkellimna 'l hawn rajna tmiem tas-suq tat-trasferimenti fejn id-Direttur ta' l-arja sportiva, Giuseppe Marotta għamel dak li jien inqis, kolp mill-aqwa hekk kif irnexxielu jakkwista s-servizzi tas-Surmast Daniż ta' nofs-il-grawnd Christian Eriksen. Dan l-akkwist huwa sinjal li sa fl-aħħar, anke l-Inter tista' tmur fuq top players tal-kalibru ta' Eriksen, tinnegozja miegħu u fuq kollox iġġibu lura lejn Milano. Issa l-ballun jinsab f'saqajn Antonio Conte biex jadatta s-sistema tal-logħob tiegħu biex Christian jagħti dak li kull supporter Interista qed jistenna min dan il-plejer li mill-logħob li lagħab s'issa, nemmen li fil-futur qasir ser ikun wieħed li verament ser jagħmlilna d-differenza. Fejn jirrigwarda l-istaġun mhux kollox kien ward u żahar. Mhux xi sigriet tan-NASA jekk ngħidu lir-riżultat tad-derby kien l-iktar wieħed li tana gost matul dan l-aħħar xahar!!! Il-mod kif irnexxielna ndawru l-logħba huwa prova tabilħaqq ċara li ġewwa Milano, l-unika żewġ kuluri li jeżistu huma dawk tas-sema u tal-lejl - l-iswed u l-blu'. Sfortunatament pero' ħadna żewġ gambetti. Qed nirreferi għat-telfiet kontra Lazio fil-Kampjonat u Napoli fil-Coppa Italia. Biss xejn mhu mitluf. Fil-kampjonat għad fadal diversi logħbiet fejn wieħed jista' jirkupra punti fuq l-avversarji, waqt li fil-Coppa Italia kollox jista' jiġri f'disgħin minuta fejn l-Inter huma kapaċi jdawru r-riżultat. Importanti iżda li nerġgħu naqbdu r-rebħ u ritmu b'mod konsistenti biex fil-Kampjonat għal kuntrarju ta' l-aħħar staġuni nserrħu rasna kmieni kemm jista' jkun minn post fil-UEFA Champions League u fejn tidħol il-Coppa Italia nagħmlu ħilitna li mhux biss naslu sal-Finali imma nippruvaw nirbħu dan l-unur. Il-ħajja fil-Klabb tagħna baqgħet għaddejja u wasalna biex ukoll ikollna l-ewwel attivitajiet għal din is-sena. Nieħu pjaċir ninnota li l-attendenza għal waqt il-logħob tal-Inter dejjem qed tkun waħda tajba. Ta' dan għandu wkoll mertu l-Kumitat li bl-aħħar investimenti li għamel għen biex aħna l-membri u partitarji tal-Beneamata nkunu nistgħu nsegwu lil l-idoli tagħna bl-aqwa kumditajiet teknoloġiċi li hawn fis-suq. Għal-lum ser nieqaf hawn. Nirringrazzja lill-Kumitat li għal darb'oħra tani spazju biex ngħid tiegħi f' dan l-editorjal kif ukoll lilkom li ħadtu l-ħin biex taqraw sew dawn l-erba' kelmiet tal-ftuħ kif ukoll il-kumplament ta' dan il-fuljett elettroniku, li nista' niggarantilkom jien, huwa mimli b' artikli mill-aktar interessanti sew fir-rigward tal-passat kif ukoll tal-preżent tal-ewwel tim ta' Milano, l-FC INTERNAZIONALE MILANO għaliex kif jgħidu…. MILANO SIAMO NOI!!!! Amala… Għall-aħħar aħbarijiet sportivi u kummenti b' mod partikolari l-Futbol u l-Formula 1, nistedinkom iżżuru l-paġna li Antonello għandu fuq Facebook bl-isem ta' Mill-kalendarju ta' l-Inter Club Malta Xewqat sbieħ f'għeluq sninhom lil: Daren Abela, Mariella Abela, Stefan Alessandro, Emanuel Azzopardi, Rennie John Barbara, Maria Bonett, Andreana Bonnici, Daniel Bonnici, Francis Borg, Godwin Bugeja, Carmel Camilleri (Għaxaq), Carmel Camilleri (Rabat), Kevin Camilleri, Luke Cann, Neil Cauchi, Stephen Cauchi, Christian Chetcuti, Christopher Cilia, Edmond Cilia, Svenson Cilia , Salvu Coleiro, Lawrence Cutajar, Jonathan Debattista, Miguel Debono, Michael Demanuele, Sonia Ellul, Charles Farrugia, Mario Farrugia, Matthew Farrugia, Victoria Fenech, Mario Formosa, Charles Gauci, Dione Stephan Gravino, Andrew Grixti, Juan Grixti, Marcel Mercieca, Richard Mintoff, Mario Pace, James Piscopo, Spiridione Pizzuto, Pierre Portelli, Robert Sammut, Elvin Sciberras, Henry Scicluna, Martin Scorfna, Alfred Spiteri, Kenneth Spiteri, Mario Kempes Spiteri, Wayne Spiteri, Sarah Vella, Carmelo Zahra… Giorgio Muggiani - Il-Bniedem li bis-saħħa tiegħu nisejħu Interisti minn Mario Formosa Holt Ilkoll nafu kif twaqqfet l-Inter wara li xi soċi tal-Milan Cricket and Football Club ma qablux ma sħabhom fuq punt ta' prinċipju, jiġifieri li fit-tim kellhom jitħallew jilgħabu plejers ta' nazzjonalita' oħra barra dik Taljana. Fuq dan is-suġġett inkieteb diġa' ħafna, anke fin-NERAZZURRO. Jeħtieġ iżda li bil-ħsieb tagħna mmorru aktar 'l bogħod mill-jum glorjuz tad-9 ta' Marzu 1908 u naraw fejn, meta u l-aktar important f'moħħ min beda jinħema l-ħsieb li tim tal-futbol kellu jkollu dik il-laqta internazzjonali. F'kelma waħda il-promotur ewlieni li wassal sabiex tiġi mwaqqfa l-FOOTBALL CLUB INTERNAZIONALE MILANO. Giorgio Muggiani twieled f'Milano nhar l-14 ta' Mejju 1887 fi ħdan familja tan-negozju. Meta beda jitfarfar, il-ġenituri tiegħu, riedu jagħtuh edukazzjoni mill-aqwa. Fil-bidu tas-seklu għoxrin iż-żagħżugħ Muggiani ntbagħat l-Isvizzera bħala student 'border' fl-Istitut Aufdem Rosenberg ta' San Gallo. Din l-istituzzjoni għadha hemm sal-lum u meqjusa wkoll bħala ta' livell għoli li tispeċjalizza fit-tagħlim tal-ekonomija u l-kummerċ. Giorgio Muggiani f'dan il-kulleġġ mhux biss ħa t-tagħlim akkademiku iżda sar mitħla sewwa tal-isport, l-aktar il-futbol. Dan għar-raġuni li f'dan il-kulleġġ l-isports kien jingħata importanza kbira. Waqt li kien l-Isvizzera Muggiani beda' jsegwi b'interess it-tim lokali ta' San Gallo li kien twaqqaf fl-1879 u proprju fis-sena 1904 dan it-tim rebaħ il-kampjonat Svizzeru. Dan il-fatt għen ħafna biex kompla xegħel l-entużjażmu għall-futbol f'moħħ iż-żagħżugħ Muggiani. Wara li lesta mill-istudji tiegħu huwa rritorna Milano. Wara ftit taż-żmien jaħdem fin-negozju tal-familja, ta' avventurier li kien, iddeċieda li jibda jaħdem għar-rasu. Naturalment f'dawk iż-żminijiet tal-bidu tas-seklu l-ieħor il-computer l-anqas biss kienu joħolmu bih iżda Giorgio Muggiani kien kapaċi ħafna f'dik li fl-era moderna, tissejjaħ graphic design. Hu kien jiġi kkummissjonat mill-aqwa ditti sabiex jiddisinja r-reklami tagħhom. Saħansitra fl-1914 Benito Mussolini, li allura ma kienx għadu nħakkem mill-idea Faxxista, qabbad lil Muggiani sabiex jiddisinja l-logo tal-ġurnal 'Il-Popolo d'Italia' li huwa kien imexxi. Sadanittant l-imħabba għal-logħba tal-futbol baqgħet tbaqbaq fih u daħal soċju fil-klabb Milanist. Il-klabb Milanist dik il-ħabta kellhom president lil Gianni Camperio, bniedem diplomatiku u ma jħalli lok għall-ebda diskussjoni interna fost is-soċi. Kien hawn li nqala' l-inkwiet u Giorgio Muggiani ħeġġeġ lil 42 soċju ieħor sabiex jitilqu mis-sede Fiaschetteria Toscana li kienet ġewwa via Berchet. Ma kellhomx triq oħra dawn it-43 dissident ħlief li jdabbru rashom. Iżda il-ħsieb tagħhom kien wieħed ferm nobbli u l-fatti wrew anke wara li għaddew 112 –il sena li 'MILANO SIAMO NOI' għax il-klabb tagħna, barra li kaxkar diversi unuri, qatt ma xellef difru mal-ġustizzja sportiva u l-anqas dik civili u fuq kollox qatt ma ġie relegate f'diviżjoni inferjuri. Intant kien Giorgio Muggiani stess li mexxa l-ewwel laqgħa storika li kif ilkoll nafu nżammet fis-sala tar-restuarant 'L-Orologio'. Dan il-post, li jiġi wara d-Duomo ta' Milano, kien magħruf l-aktar għax fih kienu jiltaqgħu l-artisti u l-kantanti ta' l-epoka. Intant dakinhar tat-Tnejn 9 ta' Marzu 1908 għal ħabta tad-9.30pm ingħatat bidu għall-laqgħa storika li għaliha kien hemm preżenti 43 membru li ffurmaw klabb ġdid bl-isem ta' INTERNAZIONALE. Fil-fatt dan l-isem kien ferm jixraq għax fit-tim kellu jkun hemm xi plejers Svizzeri jilgħabu. Dwar dawn, jekk Alla jrid, niktbu xi darb'oħra. Giorgio Muggiani ntagħżel bħala l-ewwel segretarju. Fil-fatt kien hu stess li niżżel il-minuti ta' dik il-laqgħa storika, flimkien mal-ismijiet ta' dawk preżenti. Dan hu għamlu fuq wara ta' biċċa karta li fuq quddiem tagħha kienet iġġib isem missieru. Fuq kollox, Giorgio Muggiani baqa' magħruf talli ddisinja l-arma tal-klabb, li nistgħu ngħidu li baqgħet unika fl-istil tagħha fl-isfera tal-futbol Taljan. Ta' disinjatur prim li kien, Muggiani ħoloq disinn b'xeħta futuristika u li għadu attwali sal-lum. Giorgio Muggiani miet qasir il-għomor fl-eta' ta' 51 sena f'Ġunju 1938 ġewwa Milano. Il-klabb il-ġdid li hu kien waqqaf flimkien mal-membri ewlenin qalbiena, tletin sena qabel, kien diga' rebaħ erba' kampjonati. It-tifel tiegħu wkoll iġib ismu sabiex għadu miżmum ħaj wieħed mill-aktar persunaġġi important, jekk mhux l-aktar wieħed, fit-tnissil tal-FOOTBALL CLUB INTERNAZIONALE MILANO u li l-Interisti kollha ta' kull żmien għandhom jibqgħu jkunu grati lejh. Leġġendi Nerazzurri - Carlo Muraro minn Lawrence Cutajar Carlo Muraro twieled ġewwa Gazzo provinċja ta' Padova nhar l-1 ta' Ġunju 1955. Dan il-plejer kien magħruf għall-ġiri tiegħu fuq il-linja. Kien sprinter tajjeb ħafna u kien kapaċi jaqbeż id-difensuri u jikkrossja blalen perfetti. Fl-1972 Muraro ingħaqad mall-Inter, pero kien biss fl-istaġun 1973/74 li għamel id-debutt tiegħu bil-flokk Nerazzurro nhar l-20 ta' Jannar 1974 f'San Siro kontra Cagliari f'partita li fiha l-Inter ħarġu telliefa 1-0. Fil-fatt din kienet l-unika logħba ta' Muraro f'dak il-kampjonat. Fl-istaġun ta' wara 1974/75 Muraro lagħab ħames partiti fil-kampjonat mingħajr ma skorja gowl. Fl-istaġun 1975/76 ġie misluf lil Varese fis-Serie B u hawnhekk tista' tgħid kien it-'turning point' tal-karriera tiegħu. Fil-fatt f'dak l-istaġun lagħab total ta' 35 partita u anke skorja total ta' 16-il gowl. Mill-ġdid lura bil-flokk Interista, fl-istaġun 1976/77, Muraro għal ħames staġuni konsekuttivi sar wieħed mill-protagonisti fejn bil-gowls tiegħu kien fundamentali fir-rebħ ta' kampjonat u Coppa Italia. - Muraro jiskurja l-gowl tar-rebħa 3-2 fuq Napoli Fl-istaġun 1976/77 fil-kampjonat lagħab total ta' 24 partita u skorja disa' gowls. L-ewwel gowl tiegħu fil-kampjonat skorjaħ f'San Siro kontra Napoli nhar id-19 ta' Diċembru 1976 wara biss 7' logħob, biex fid-79' akkwista dak li kellu jkun il-gowl tar-rebħa bl-Inter jegħlbu lil Napoli 3-2. Fl-istaġun 1977/78 Muraro reġa' lagħab total ta' 24 partita fil-kampjonat u reġa' skorja 9 gowls! Dan l-istaġun rega' ra lin-Nerazzurri jirbħu il-Coppa Italia wara stennija ta' 40 sena. F'din il-kompetizzjoni Muraro lagħab 9 partiti u skorja 4 gowls. Fl-istaġun 1978/79 Muraro rnexxillu jilgħab u jiskorja aktar meta t-total fl-aħħar ta' l-istaġun kien ta' 27 partita u 11-il gowl. F'dak l-istaġun Muraro skorja wkoll l-ewwel gowl tiegħu fl-Ewropa. Dan kien nhar is-27 ta' Settembru 1978 fit-tieni leg tal-ewwel 'round' tat-Tazza tat-Tazzi kontra t-tim Malti tal-Floriana meta fetaħ l-iskor fit-32 minuta ġewwa San Siro. Bħal ma kulħadd jaf dakinhar l-Inter għelbu lill-Floriana bl-iskor ta' 5-0 b'Muraro jiskorja wkoll ir-raba' gowl fis-70 minuta. Dakinhar il-gowls l-oħra tal-Inter ġew minn Chierico u tnejn oħra minn Fedele. Muraro kien għamel ukoll id-debutt tiegħu f'din il-kompetizzjoni propju ġewwa l-Empire Stadium tal-Gzira meta fl-ewwel leg l-Inter għelbu lil Floriana 3-1 b'Altobelli jiskorja tlett gowls għan-Nerazzurri u Raymond Xuereb il-Weber iġib id-draw momentarju minn penalty għal Floriana. Bla dubju kien pero l-istaġun 1979/80 l-aqwa wieħed tal-karriera ta' Muraro bil-flokk Nerazzurro meta t-tim imexxi minn Eugenio Bersellini rebaħ it -12 il-Kampjonat fl-istorja glorjuza tal-Inter. F'dak l-istaġun Muraro lagħab total ta' 24 partita u skorja 5 gowls. Fl-istaġun ta' wara, 1980/81, barra li lagħab 21 partita fil-kampjonat u skorja 4 gowls, għamel ukoll id-debutt tiegħu fit-Tazza tac-Champions. F'din il-kompetizzjoni lagħab total ta' 8 partiti u skorja 2 gowls. Kulħadd jiftakar il-gowl tiegħu nhar it-18 ta' Marzu 1981 fil-kwarti tal-finali kontra Red Star Belgrade ġewwa Belgrad li grazzi għalih in-Nerazzurri ħarġu rebbieħa 1-0 u kwalifikaw għas-semifinali tal-istess kompetizzjoni. Wara dan Muraro għamel żewġ staġuni mal-Udinese u Ascoli biex fl-istaġun 1983/84 rega' rritorna mall-Inter fejn lagħab l-aħħar logħba bil-flokk Nerazzurro nhar is-26 ta' Ġunju 1985 fi draw ta' 1-1 kontra Milan fil-Coppa Italia. Muraro, li bla dubju kif diġa indikajna jibqa' mfakkar għall-ġirjiet tiegħu fuq il-linja, temm il-karriera tiegħu fl-istaġun 1987/88 bil-flokk orangjo tal-Pistoiese. Kull ritratt għandu storja Ix-xahar ta' Marzu speċjalment id-disa' jum tiegħu huwa bla dubju ta' xejn l-aktar wieħed importanti għalina l-Interisti. Kien proprju nhar it-Tnejn 9 ta' Marzu 1908 eżattament 112 sena ilu li twieled il-Football Club Internazionale Milano. Għaldaqstant f'din il-ħarġa tan-Nerazzurro ħsibna li nfakkru dan il-jum permezz tal-kliem li l-ħabib tiegħi u iben il-mitiku Giacinto Facchetti, Gianfelice Facchetti mar inissel nhar il-festi ċentinarji ġewwa l-Meazza. Kliem li minkejja li għaddew ġa tnax il-sena minn fuqhom jibqaw attwali sal-ġurnata tal-lum. Bħal ma attwali jibqaw il-videos li jfakkru dan il-jum wkoll. <<Hanno scelto per noi i colori del cielo e della notte. Sono passati cento anni e li ringraziamo ancora per aver fondato l'Internazionale Football club. Era la sera del 9 marzo 1908, erano poco più di quaranta, oggi siamo milioni. Si radunarono nel cuore di Milano, presso il ristorante 'L'orologio'. Erano ribelli e avevano un sogno. Dare la possibilità a tutti, italiani e stranieri, di giocare a calcio per la stessa bandiera, nerazzurra. Sono passati cento anni da quella sera, cento anni di passione, di bellezza. Cento anni di attese, di fantasie. Cento anni di sfide, di vittorie, di orgoglio, di tantissimo orgoglio. Questa è la notte della memoria e del futuro. Del filo che unisce i campioni di ieri, di oggi e di domani. È la notte che sognavano quel lontano nove marzo e che noi regaliamo ai nostri bambini. È la notte di tutti gli interisti, piccoli e grandi, vicini e lontani. Per cento di questi giorni, per cento di queste emozioni. Per sempre, solo Inter.>> L-Istaġun Interista 2019/20 Kampjonat 2019/2020 Coppa Italia 2019/20 Europa League 2019/2020